Raportul privind intervenția în forță a Jandarmeriei la mitingul din 10 august 2018 a fost desecretizat, a anunțat ministrul de Interne, Marcel Vela. El a precizat că DIICOT a luat act de declasificarea raportului, care poate fi folosit acum în cercetarea penală și care va putea fi făcut public la finalul anchetei procurorilor.













Ministrul de Interne a spus, într-o conferință de presă, că toate instituțiile cărora le-a cerut avizul pentru declasificarea raportului și-au dat acordul, inclusiv Jandarmeria fiind de acord.

Potrivit acestuia, raportul va putea fi făcut public abia la finalizarea anchetei penale.





Legat de șefii Jandarmeriei la momentul 10 august și care sunt încă în diverse funcții, ministrul de Interne a spus că urmează să vadă concluziile comisiei care i-a anchetat pe linie administrativă, iar săptămâna viitoare va anunța exact ce se întâmplă cu anchetele disciplinare.





Declarațiile ministrului de Interne:

Vă aduc la cunoștință că ne-am ținut de cuvânt și că azi s-a împlinit promisiunea făcută atât de mine, cât și de Ludovic Orban la audierea din Parlament și stipulată și în programul de guvernare

Comisia din Ministerul de Interne a lucrat pentru declasificarea raportului privind protestele din 10 august, clasificat la vremea respectivă de către conducerea ministerului



Azi am primit ultimul aviz solicitat pe parcursul acestei proceduri de la instituțiile implicate în derularea evenimentelor din 10 august



În consecință, comisia a decis declasificarea raportului

În această zi raportul este declasificat. Informarea privind evenimentele din 10 august este declasificată. Ministerul de Interne a decis declasificarea



Tot astăzi, am înaintat raportul declasificat către DIICOT, unde, după cum știți, există un dosar penal deschis cu privire la toate sesizările privind evenimentele din 10 august



DIICOT ne-a comunicat ca ia act de acest raport declasificat, un raport care poate fi folosit în ancheta penală. Datele din raport sunt la dispoziția DIICOT

Vă asigur de toată deschiderea Ministerului de Interne pentru a îndrepta lucrurile. Dorim să redevenim un minister care nu mai ascunde date și informații din interiorul acestei instituții

Întrebări:







Despre declarațiile fostului ministru Carmen Dan privind o lovitură de stat



Conform Codului de procedură penală, tot ce se derulează în acest dosar nu este public, vă rog să adresați DIICOT aceste întrebări

Nu putem da detalii despre raport până nu se finalizează ancheta penală

Ce era de datoria noastră am făcut - azi, raportul este declasificat, trimis la DIICOT, iar când ancheta se finalizează raportul devine public pentru procesul derulat în instanță

Luați măsuri împotriva lui Ionuț Sindile, Sebastian Cucoș, aflați încă în funcții?

Evident, ancheta administrativă e la nivelul armei și eu voi lua act de toate concluziile comisiei care a anchetat pe linie administrativă

Săptămâna viitoare vă voi informa exact și despre anchetele disciplinare

Avem toată deschiderea și transparența pentru a clarifica toate întrebările cu privire la Ministerul de Interne, îmi doresc transparentizarea tuturor activităților, astfel încât MAI să redevină în ochii cetățenilor acolo unde a fost ca și cotă de încredere



Este atributul procurorului

Avea și Carmen Dan pârghii pentru a desecretiza raportul? Lucrurile sunt foarte simple: ministrul de Interne dă un ordin, constituie comisia, care analizează oportunitatea. Analizând oportunitatea, profesioniștii din minister s-au exprimat - poate fi desecretizat

Am cerut avizul instituțiilor să ne dea acceptul și le mulțumesc. Toată lumea, și Jandarmeria, SRI, SIE, au fost de acord cu desecretizarea. Jandarmeria București, de exemplu, a fost de acord



Nu știu de ce Carmen Dan nu l-a desecretizat, vă rog să o întrebați pe dânsa Despre numărul mare de amenzi dat de jandarmi manifestanților

Așa cum am spus de la venirea în minister, îmi doresc ca toți angajații MAI care intră în contact cu cetățenii să aibă o altă abordare, o altă atitudine în relația cu cetățeanul



Cei care au făcut abuzuri cu siguranță vor fi sancționați, vă garantez

Săptămâna viitoare voi analiza anchetele administrative derulate de-a lungul timpului



Jandarmeria și Poliția vor respecta legea. În același timp rog și eu cetățenii să respecte legea

Ce măsuri luați împotriva șefilor Jandarmeriei, ce riscă?

Toate deciziile vor fi luate în urma analizelor, a anchetelor și a evaluărilor. Atunci, cu siguranță veți lua act de deciziile ministrului

Ce le transmiteți celor care în 10 august au fost bătuți sau au inhalat gaze?

Actualul Guvern garantează libertatea de exprimare și voi face eforturi ca imaginea Jandarmeriei, Poliției, ISU, a tuturor forțelor din minister, să fie una pozitivă

Ce măsuri luați împotriva șefilor Jandarmeriei, ce riscă?Ce le transmiteți celor care în 10 august au fost bătuți sau au inhalat gaze? Va schimba cursul anchetei penale declasificarea raportului?

.......................





Premierul Ludovic Orban a declarat, miercuri seară, la Digi24, că nu știe ce conține dosarul 10 august, dar că va afla joi, când cel mai probabil va fi desecretizat de Ministerul de Interne. El a spus că nu ar vrea ca dosarul 10 august să aibă aceeași soartă ca dosarele Minieriadei și Revoluției.





Aproape 800 de protestatari au depus plângeri penale împotriva jandarmilor, după violențele de la mitingul diasporei din 10 august anul trecut. Șefii din Jandarmerie au fost puși sub acuzare în acest dosar pe 21 septembrie 2018, fiind acuzați de abuz în serviciu, participaţie improprie la purtare abuzivă, participaţie improprie la fals intelectual, participaţie improprie la uz de fals. Alături de șefii din Jandarmerie a fost pus sub acuzare, la acel moment, și secretarul de stat în MAI Dan Mihai Chirică.

Până acum au fost audiați peste 1.100 de martori şi sute de victime ale violenţelor. Doar o parte dintre documentele emise de structurile Ministerului de Interne au fost declasificate însă şi au ajuns la procurori.





De partea cealaltă, 160 de membri ai forţelor de ordine au reclamat şi ei că au fost agresaţi de demonstranţi.





La sfârșitul lunii iulie, dosarul 10 August, în care Parchetul militar investiga intervenția în forță a jandarmilor, a fost declinat către DIICOT, "pentru continuarea cercetărilor cu privire la organizarea, conducerea și modul de intervenție a forțelor de ordine din cadrul Inspectoratului General al Jandarmeriei Române împotriva manifestanților, respectiv cu privire la scopul faptelor unor grupuri de persoane care au exercitat acțiuni de violență împotriva forțelor de ordine și măsura în care aceste acțiuni, prin amploarea și modul de desfășurare, au fost de natură să pună în pericol securitatea națională".

La DIICOT, există și un dosar în care se investighează evenimentele din 10 august, deschis ca urmare a unei sesizări depuse în septembrie 2018 de Jandarmerie, care a reclamat acţiuni împotriva ordinii constituţionale (art. 397 din Codul penal).





Fostul ministru al Afacerilor Interne, Carmen Dan, a susținut în mai multe rânduri că Parchetul este singurul responsabil pentru întârzierea anchetei în acest dosar, că MAI a declasificat documentele necesare și că procurorii trebuie "să caute vinovății pe baza probelor, și nu scuze". "Datele pentru care s-a păstrat caracterul clasificat proveneau de la alte structuri sau instituții care nu și-au dat acordul pentru declasificare. Toate documentele declasificate total sau parțial au fost înaintate Parchetului din data de 31 ianuarie și constituie probe la dosar. Îi invit pe toți cei interesați de aceste documente să le solicite Parchetului pentru că doar procurorii pot stabili dacă probele din dosar pot fi făcute publice sau nu", spunea Dan.



